Rugbykampioenskap: swart dag vir die BokkeRoss Cronjé – maagvirus(Foto: GB Jordaan) Jy wag maande lank op hierdie kans. Jy vee Frankryk in ʼn reeks van drie toetse uit jou pad, jy knak die Argentynse Poemas in die skrum op pad na nog twee oorwinnings, en jy staan jou man teen die Wallabies. Maar jy wil gemeet word aan die All Blacks, die wêreld se beste span, en dan slaan die noodlot toe. Die onttrekking van die Springbok-skrumskakel Ross Cronjé (maagvirus) vir Saterdag se toets in die Rugbykampioenskap teen die All Blacks in Albany, is een van die grootste terugslae wat die span kon tref. Dis dalk die grootste. Cronjé word deur Francois Hougaard vervang met Rudy Paige op die bank. Eina! Baie het om Cronjé gedraai, sy kommunikasie, taktiekse skopwerk, sy aangeewerk, samespel en vermoë om die die beste uit die losskakel Elton Jantjies te haal. Hy is die Aaron Smith van die Bokspan, en baie van die taktiek het om hom gedraai. Gaan die Bokke nog op die All Blacks se onervare agterste driehoek skop? Gaan Hougaard die bal voor die voorspelers kan hou? Hougaard is ʼn begaafde rugbyspeler, maar is hy werklik ʼn skrumskakel van toetsgehalte? Is Paige die spelbreker wat impak in die tweede helfte moet maak wanneer die All Blacks loodvoetig begin raak? Hopelik is ek verkeerd, maar Hougaard gee die bal te stadig uit en hy gee gewoonlik eers ʼn tree of twee voordat hy die bal uitgee. Dit sal die All Black-losvoorspelers en -snellers met hul opskietverdediging kans gee om die Bokke agter die voordeellyn vas te pen … en dis wanneer Jantjies die klus kwyt kan raak. Dit kan Jesse Kriel en Jan Serfontein as senterpaar beïnvloed, dit kan die Bokke se kaarte baie deurmekaar krap. Maar nou ja, as jy die beste span in die wêreld wil wees, moet jy die All Blacks tuis bloedneus kan gee, met of sonder Cronjé. Jy moet hul voorspelers kan vasvat, jy moet Beauden Barrett onder druk plaas, jy moet slim speel en nie doelloos op Damian McKenzie, Nehe Milner-Skudder en Rieko Ioane skop nie. Jy moet die All Blacks wurg, hulle dwing om hul patroon te verander, om soos jy te speel. Maar sonder Coenie Oosthuizen, Jaco Kriel en nou ook Ross Cronjé? Nieu-Seeland: 15. Damian McKenzie, 14. Nehe Milner-Skudder, 13. Ryan Crotty, 12. Sonny Bill Williams, 11. Rieko Ioane, 10. Beauden Barrett, 9. Aaron Smith, 8. Kieran Read (kaptein), 7. Sam Cane, 6. Liam Squire, 5. Sam Whitelock, 4. Brodie Retallick, 3. Nepo Laulala, 2. Dane Coles, 1. Kane Hames. Bank: 16. Codie Taylor, 17. Wyatt Crockett, 18. Ofa Tu’ungafasi, 19. Scott Barrett, 20. Ardie Savea, 21. TJ Perenara, 22. Lima Sopoaga, 23. Anton Lienert-Brown. Suid-Afrika: 15. Andries Coetzee, 14. Raymond Rhule, 13. Jesse Kriel, 12. Jan Serfontein, 11. Courtnall Skosan, 10. Elton Jantjies, 9. Francois Hougaard, 8. Uzair Cassiem, 7. Jean-Luc du Preez, 6. Siya Kolisi, 5. Franco Mostert, 4. Eben Etzebeth (kaptein), 3. Ruan Dreyer, 2. Malcolm Marx, 1. Tendai Mtawarira. Bank: 16. Bongi Mbonambi, 17. Steven Kitshoff, 18. Trevor Nyakane, 19. Lood de Jager, 20. Pieter-Steph du Toit, 21. Rudy Paige, 22. Handré Pollard, 23. Damian de Allende. Skeidsregter: Nigel Owens (Wallis). Asistent-skeidsregters: Angus Gardiner (Australië) en Matthew Carley (Engeland). Televisiekeidsregter: George Ayoub (Australië). Afskop: 09:35. Verwagte weer: Koel en kans vir ligte reën.